Марко Ганчев
Човекоподобни мисли пред клетката на маймуните

chitanka.info

Смешен ли е, момчето ми, тоя гибон?

И големите го поглеждат с усмивка —

той изхвърля обеления бонбон,

а изяжда хартиената обвивка.

Според тебе той не си знай интереса,

просто е един глупав шебек,

а всъщност това е част от процеса

на превръщане на маймуната във човек.

Тя все още трудничко се оправя

кой предмет е увиващ и кой е увит,

а занапред още по-трудно ще й става

при обвивки от по-сложен вид.

Ще премине тя от маймуна дива

в по-напреднало общество,

дето в много думи ще се увива

туй, което е важно по същество.

И на всички покрай нея стоящи,

с безобиден маймунски грях

тя ще лапа думите шумолящи,

без да търси нещо под тях.

Чак след няколко дълги века,

зер тоя процес не е лек,

ще се вглежда не в думите,

а в човека.

По това ще познаеш,

че е станала вече човек.

1964

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.